**משחק משימות נשים בספורט – אימון לציון יום האישה הבינלאומי 2016**

**מטרות**

* **ציון יום האשה הבינלאומי בקבוצות שלנו**
* **היכרות עם דמויות ספורט נשים משמעותיות בעבר ובהווה**
* **הצפת מקומו של ספורט הנשים בארץ ובעולם כיום ומה הם אתגריו**

**שיחת פתיחה – 10 דקות**

כמה נקודות התייחסות אפשריות (כתוב בהרחבה לאחר גוף האימון)-

* סיפור האולימפיאדה כנקודת התייחסות – מצד אחד גדילה מתמדת בייצוג הנשי ואם זאת עדיין פער ענק בתחום הניהולי
* תיאור המצב של המועצה לקידום ספורט הנשים
* קטע מהפייסבוק של בצלאל רביב על הזלזול בספורט הנשים בארץ כיום.

שואלים את החניכים.ות -

* למה מציינים את יום האישה הבינלאומי? מה המטרה?
* איפה המאבק לשיוויון מגדרי משתלב בעולם הספורט היום להבנתכם.ן?

**אופן האימון – 45 דקות**

1. דפי הדמויות מפוזרים ברחבי המתחם אימונים (עדיף מגרש כדורגל כדורסל או גינה אבל אפשר גם חדר גדול)
2. החניכים.ות מחולקים לזוגות
3. כל זוג מתחיל בדמות אחרת ובכדי להתקדם לדמות הבאה בסדר הוא צריך לעשות את המשימה של הדמות.

**הצעות למשימות** (את פתקיות המשימות יש להניח לצד דף הדמות) –

**מומלץ להתאים משימות לקבוצות שלכם כמובן**

* עשר נגיחות באוויר בין הזוג
* 10 שכיבות שמיכה בזמן שהכדור על הגב של עושה השכיבות
* חידה - - מה מיוחד במשפטYes We Can See ? (כל מילה אומרת כן בשפה אחרת – יס באנגלית, ווי בצרפתית, סי בספרדית וכן בעברית)
* חידה – אם כריסטיאנו רונאלדו היה עובד לגור בדרום אמריקה – לאיזו מדינה הוא היה יכול לעבור בכדי לדבר בשפת האם שלו? (ברזיל – רונאלדו הרי פורטוגזי)
* לפגוע בקורה של השער שלוש פעמים עם הרגל/לקלוע שלוש שלשות בכדורסל
* לערוך סקר קצר – להתקשר לשתי אנשים מבוגרים ולשאול מה הם יודעים על נדיה קומנצ'י
* לעשות עשר סמוכקומים כל אחד (שכיבת שמיכה – עמידה – קפיצה – חזרה לשכיבת שמיכה – חוזר חלילה)
* לרוץ שתי סיבובים מסביב למגרש
* לעשות בטן סטטית במשך דקה
* עשרים כפיפות בטן אחד מול השני בזמן שמתמסרים עם כדור בכל עלייה למעלה
* להסתובב במקום 12 סיבובים עם כדור ביד ואז להבקיע לשער

**הדמויות -**

בדף הדמות יש רקע על, תיאור מאבקה, ונתונים שלה בענף הספורט

1. בילי ג'ין קינג
2. מרת'ה
3. אבבי וומבך
4. קתרין שוויצר
5. יעל ארד
6. אורנה אוסטפלד
7. נדיה קומאנצ'י
8. אולפת חיידר
9. סילבי ג'אן
10. רונדה ראוסי
11. סרינה וויליאמס

**סיכום**  - **10 דקות**

מכנסים את החניכות ושואלים אותם מספר שאלות על הדמויות –

* בכמה גרנד סלאמים זכתה סרינה וויליאמס?
* האם אבי וומבאך זכתה במונדיאל עם נבחרת ארה"ב?
* במה התפרסמה קתרין שוויצר?
* באיזו שנה זכתה יעל ארד במדליית כסף באולימפיאדה?
* אורנה אוסטפלד אימנה איזו קבוצת כדורסל נשים במשך יותר מעשור?
* כמה פעמים זכתה מרת'ה הברזילאית בפרס שחקנית השנה בעולם?

שואלים של החניכים.ות –

* מה למדתם.ן היום?
* כמה מהדמויות היו מוכרות לכם.ן?
* הזדהתם.ן עם מישהי מהן?
* מחשבות נוספות בנוגע לתחום?

**קטעים שונים לשיחת הפתיחה**

**השתתפות במשחקים אולימפיים**

**ההתקדמות -**

סגירת מעגל המשחקים האולימפיים של העת החדשה, שהחלו בשנת 1896, היו נחלתם של גברים בלבד.

מחדש המשחקים, הברון פייר דה-קוברטן, אסר על נשים להשתתף בהם בטענה ש"התפקיד המרכזי של נשים צריך להיות הכתרת המנצחים"...

116 שנים חלפו מאז, וכיום, לראשונה בתולדות המשחקים, סגרו משחקי לונדון מעגל: כל מדינה היתה מיוצגת על-ידי ספורטאית אחת לפחות.

ההישג בהשתתפותן של נשים במשחקים החל כבר במשחקי אטלנטה 1996, כאשר 26 מדינות הכלילו ספורטאיות במשלחתן.

12 שנים לאחר מכן, במשחקי בייג'ין 2008, נותרו רק שלוש מדינות שלא שיתפו ספורטאיות במשלחתן וגם 'שיא' זה נשבר.

משחקי לונדון הם כאמור הראשונים שבהם נכללה ספורטאית אחת לפחות בכל משלחת.

זאת ועוד: עם צירופו, לתכנית האולימפית, של ענף האגרוף לנשים, נפל אחרון ענפי הספורט שנועד לגברים בלבד: משחקי לונדון היו הראשונים שבהם השתתפו נשים בכל ענפי הספורט

שיעורן של הנשים במשחקים טיפס אף הוא עם השנים.

במשחקי לונדון הראשונים, בשנת 1908, היה שיעורן רק 1.8% מכלל הספורטאים (37 בסך- הכול). בבייג'ין 2008 הוא הגיע ל-42% (4639 ספורטאיות) ובמשחקי לונדון חל שיפור נוסף -45% (4860 ספורטאיות) מכלל המשתתפים היו נשים.

**הבעיות -**

אז אמנם שיעור השתתפותן של נשים בספורט גדל משמעותית לאורך השנים.

כאמור מאז המשחקים האולימפיים באטלנטה 1996 הוכפל כמעט מספר הספורטאיות שהשתתפו במשחקים והגיע ל-%42 מסך-כל הספורטאים.

עם זאת, בתחומים מסוימים מצב הנשים בספורט עדיין טעון שיפור.

רק ל-63 משלחות אולימפיות היו נושאות דגל בטקס הפתיחה של משחקי בייג'ינג 2008 ורק ב-9 מתוך 203 משלחות עמדו נשים בראש המשלחת.

נוסף לכך, חרף העובדה שכיום ישנן שתי נשים בהנהלת הוועד האולימפי הבין-לאומי (IOC) — נאוול אל מוטאוואקל (ממרוקו) וגונילה לינדברג )משוודיה), הרי בכל הקשור לייצוג נשים בניהול הספורט המצב לא השתפר משמעותית.

אף שהוועד האולימפי הבינ"ל טוען שהוא עומד במכסת ה- "%20" של ייצוג נשים בעמדות מפתח של מקבלי ההחלטות בארגון, ושבשנת 2014 הוא הוסיף 22 נשים לוועדותיו השונות, רק ב-9 ועדים אולימפיים לאומיים משמשות נשים כנשיאות, ול-23 ועדים בלבד ישנן מזכירות כלליות.

בהתאחדויות הספורט הבין-לאומיות (IF) המצב אף גרוע יותר — 6 נשים בלבד משמשות כנשיאות או כמזכירות כלליות.

אמנם ישנן לא מעט הצלחות, כגון מינוין של שתי נשים לצוות הבכיר של הנשיא ה-IOC תומאס באך, אך ברור לכול שנשים אינן נמצאות באמת בספורט.

לדוגמה — בטקס הפתיחה של הכנס הבינ"ל השישי של קבוצת העבודה העולמית ( Working Group World ) הדנה בהיבטים שונים של נשים בספורט, עלה תומאס באך על הבמה, ואחריו נשיא הוועד הפאראלימפי הבינ"ל, סר פיליפ קרוון, תוך שהם מעצימים בכך את 'גבריות' הספורט

הבינ"ל.

**ספורט הנשים בישראל - תמונת מצב**

מתוך האתר של המועצה לקידום ספורט נשים –

ספורט הינו כלי חינוכי וערכי ממדרגה ראשונה, הטומן בחובו יתרונות רבים לפיתוח כישורי חיים ולבריאות. ילדות, נערות ונשים זכאיות לנגישות שווה ליתרונות הללו, שהנם תוצאה ישירה של העיסוק בספורט, ויש ליתן להן הזדמנות שווה לזו של הגברים למיצוי הפוטנציאל האישי וההישגי הטמון בהן.

הספורט מהווה מרכיב חשוב בתרבות של עם, ומעמדן של נשים בספורט משקף את מעמדן בחברה; בחינת מצבן של ילדות, נערות ונשים בתחומים שונים בספורט במדינת ישראל חושפת אי-שוויון בולט: כך לדוגמא, בעוד מספרן של הנשים עולה על 50% מן האוכלוסייה, הרי שמספרן של הנשים בקרב העוסקים בספורט התחרותי מגיע אך לכ- 20% בלבד מכלל הספורטאים, ייצוג נשים בקרב מקבלי ההחלטות בהנהלות ובאיגודי הספורט הינו בשיעור הקטן מ- 15%, שיעור המאמנות מבין כלל המאמנים קטן מ- 8%, פחות מ- 5% מכתבות הספורט בעיתונות, נכתבות על ספורט נשים וסיקור פעילות ספורט הנשים בשידורי הטלוויזיה אף קטן מזה.

בחינת המצב בישראל ביחס למצב בעולם מוכיח, שכשנעשו פעולות ממוקדות לקידום ספורט נשים - התוצאות לא איחרו לבוא:

בארה"ב חוקק בשנת 72 חוק פדראלי הידוע בשמו “title IX” שחייב הקצאת תקציבים ממשלתיים באופן שוויוני לנשים וגברים, כתוצאה מכך עלה מספר הספורטאיות באופן דרמטי מ- 4% ל- 43% ומספר המאמנות המאמנות נשים עלה ל- 55%; בניו זילנד – בשנת 85 הוקמה יחידה לקידום נשים בספורט - בשנת 99 הגיע מספר הספורטאיות הפעילות שם ל- 40%; בקנדה 37% מכלל שחקני ושחקניות הכדורגל הן נשים.

ניתוח הנסיבות שהביאו את ספורט הנשים למצבו, הצביע על שלושה כשלים עיקריים:

1. העדר משאבים שוויוניים לנשים;

2. העדר יד מכוונת ותוכניות ארוכות טווח לספורט נשים;

3. בעיה תדמיתית בכל הקשור לילדות ונשים בספורט וספורט נשים - הווה אומר כשל תודעתי, חינוכי.

המסקנה מהנתונים לעיל ברורה ישראל זקוקה לשינוי דרמטי בכל הקשור לספורט נשים

**קטע מהפייסבוק של בצלאל רביב –**

יום האישה 2016 מזווית של גבר

כמו שחלק מכם יודעים, בין שאר העיסוקים שלי אני מגייס חסויות עבור מפעלי תרבות וספורט.

לפני ארבעה חודשים התחלתי לשווק את משחקי גביע המדינה בכדורסל נשים, רגע השיא - ללא ספק - בספורט הנשי בישראל. פרסום זה מממן בין השאר את הפעילות השוטפת של הקבוצות הסובלות מתקצוב זעום לעומת מקבילתן הגברית, דבר השולח אותן לבקש את תמיכתן של חברות מסחריות. למרות שכל מאמציי בשיווק אירוע זה בשנה שעברה לא נשאו פרי, החלטתי לצאת לדרך גם השנה. לא תיארתי לעצמי מה אני הולך לגלות...

מי שמכיר אותי יודע שאני אוהב את מה שאני עושה, לא מסתפק ב'לא' בתור תשובה ומבין כמה קריטי עבור מפעלי הספורט והתרבות, בעיקר עבור האומנים והספורטאים, לקבל תמיכה של גופים מסחריים. לולא חסויות בספורט/תרבות ישראל הייתה הופכת להיות מדבר תרבות צחיח.

אחרי עשרות שיחות ופגישות עם גורמי שיווק של החברות הגדולות במשק הישראלי ו"לא רלוונטי" מיידי גורף אחד מכולן - עצרתי לעשות חושבים.

שאלתי את עצמי איך יתכן שבאירוע המקבץ אליו את ליבת הספורט הנשי המוביל בישראל לא יהיה רלוונטי לחברה בישראל, המרוויחה מכוח הנשים המהווה חוליות התוכן חשובה ביותר בשרשרת הצרכנית והעסקית, להגיע ולתמוך בהן?

קיבלתי על השאלה שלי מענה מזעזע בפגישה לפני כמה ימים. הפגישה התקיימה במשרדי החברה הנאים בהשתתפות המנכ"ל ובעל החברה. מדובר בחברה מובילה בתחומה המגלגלת מאות מיליוני שקלים בשנה. ברגע שהתיישבנו ניגשתי להציג בפני שניהם את המדיות בגביע הנשים. בעל החברה קטע אותי ואמר בקריצת עין סחבקית גבר אל גבר: "ספורט נשים זה של לסביות". וכך חשף בפניי את בורותו ואת מנגנון האפליה העמוקה והשיטתית נגד ספורט נשי "אנחנו לא מעוניינים לפנות ללסביות, זה לא הקהל שלנו".

"רגע, שנייה" - התייבש לי הפה. ״אלו נשים עם משפחות, כאלו ואחרות. נשים המשתמשות בכרטיסי האשראי שלהן בחנויות שלכם!".

ואז חתך עם ה"לא רלוונטי" המפורסם. הפגישה הסתיימה. "דבר איתי אם יהיה לך משהו מעניין", אמר בעת שעשיתי דרכי החוצה.

יצאתי משם נרעש ועצבני. זו הפעם הראשונה בתפקידי שנפגשתי פנים מול פנים עם אפליה מכוערת כלפי נשים ועוד בחברת ענק.

תבינו, ספורט נשי מייצג מעל 50% מכלל האוכלוסייה. אז את מי הם מפלים בדיוק? את הבנות, האחיות, בנות הזוג והאמהות שלנו. ואני, שגדלתי וגודלתי על ידי שש אחיות לא יכולתי לעבור לסדר היום. זה נגע לי במקום סופר רגיש, כי בהרבה מובנים כולן אחיותיי והרגשתי שאני זה שמופלה לרעה.

לא דחוף לי להשחיר את שם החברה מהסיבה הפשוטה שעכשיו הבנתי שמיזוגניה קיימת באופן נרחב בקרב החברות המפרסמות. אם לא חייבים לתרום חזרה לחברה נשית לא נתרום. אם לא חייבים לטפח אותן לא נטפח אותן. אם לא חייבים לתמוך בהן אז למה שנתמוך??

משהו מזעזע קורה אצלנו כחברה אם קברניטי החברות בישראל תופסים תמיכה בספורט נשי מוביל וחשוב כמשהו "לא רלוונטי", כ"לסבי", כ"שולי". אני משוכנע שבאותה חברה בה ביקרתי לא יהיה אפשר למצוא אשה בתפקידים בכיר, כי יש עליה האשטג "לסבית", "שולית", אבל אף אחד חלילה לא יגיד לה את זה ככה בפנים. פשוט יגידו לה בקריצת עין "זה לא רלוונטי".

לסיום, אציין שיום האישה הבינלאומי יתקיים כמו בכל שנה ב 8 למרץ, שבוע לפני תחילת משחקי גביע המדינה בכדורסל נשים ויש לנו הזדמנות לתרגם מילים למעשים בשיתוף פוסט זה. גם אם אתה גבר, וזה בסדר, יש לך אחות, בת זוג, אמא או בת שיפסלו אותה במשחק החיים רק בגלל שהיא נולדה כפי שהיא נולדה.